A teremtéstan és az evolucionizmus ellentéte

Egy korábbi cikkemben arról írtam, hogy az evolúciótan nem elégíti ki a valódi természettudományos követelményeket, mivel nem lehet kísérleti úton megfigyelni illetve reprodukálni. Egyesek azt kérdezik, hogy ezzel szemben hogy lehet az, hogy például egy elektronnal lehet kísérletezni, pedig a vizsgálat tárgyát nem láthatjuk? A válasz kézenfekvő: a szabad szemmel nem látható elektron kísérleti paramétereit be lehet állítani: különböző elektromos terekbe tehetem, vagy különböző utakon lehet vezetni, meg lehet mérni milyen jel keletkezik, ha nekimegy egy érzékeny lemeznek. Itt hatalmam van afölött, hogy az elektron a kísérletemben hogyan viselkedjen, amíg az evolúciónál ez nincs így. Egyszeri eseményről van szó, ha a halak kétéltűvé válásáról beszélek, és minden tudós tudja, hogy egyetlen egy mérés nem mérés, két mérés valami kezdetleges, és három mérés pedig egy fél mérés. Vagyis itt a lényeg az, hogy mérjünk, mérjünk, mérjünk, figyeljünk, figyeljünk, figyeljünk, mi zajlik a természetben. Ez az evolúció egyes lépéseinél mind természetesen lehetetlen. 

Az evolúció egy elmélet, amelynek elvileg a végeredményeit meg lehet figyelni. De mi volt az, ami valójában megtörtént az állítólagos hosszú évmilliárdok során? Minden tudós tudja, hogy minden elmélet vagy hipotézis felállítása az empirikus világban tapasztalati kísérletek alapján történik, hogy még a legegyszerűbb kísérleteknél is számos előfeltevést kell tenni, vagy sok tényezőt figyelmen kívül kell hagyni. Ebben szerepet játszik a kísérletező szubjektív véleménye. Példa erre egy 1986-ban megjelent cikk (Ferson et al.), ami két ökológus kutatóról szól, Connellről és Schoenerről, akik az interspecifikus versengést kutatták. Aki tanult ökológiát az tudja, hogy amikor fajok közötti kölcsönhatásokról van szó, nagyon sok tényezőt kell figyelembe venni, és megválasztásuk igen szubjektív. Ez a két kutató különböző számú faj párokat vizsgált meg a természetben, és különböző eredményekre jutottak arra nézve, hogy a vizsgált esetek hány százalékában volt kimutatható az interspecifikus versengés: az eredmény 55, illetve 90 százalék. Emberek vagyunk, és nem lehetünk mindent tudóak abból a szempontból, hogy minden tényezőt figyelembe tudjunk venni. Ezért ha egy olyan történés leírására vállalkozunk, mint amilyen az evolúció, és pontos kijelentéseket teszünk olyan dolgokról, amelyek akár milliárd évekkel ezelőtt történtek, mint például a kémiai evolúció történései, nem lehetünk biztosak a dolgunkban: a kémiai evolúció esetében csak találgathatunk arra nézve, hogy akkoriban hogyan is nézhetett ki a Föld, milyen volt a légköre, milyen atomok vagy molekulák lehettek jelen milyen koncentrációban, milyen volt a hőmérséklet, és pontosan milyenek lehettek azok a paraméterek, amelyek közrejátszottak az élet állítólagos keletkezéséhez. Az egész problémát közelítőleg egy három testes problémához lehetne hasonlítani. A három testes probléma az, amikor egy gravitációs rendszerben három testnek a pályáját akarjuk feltérképezni, és előre megmondani, hogy hol lesznek a testek t idő múlva. Egy-két testes problémánál még könnyű leírni a mozgó testek pályáját az alapján, hogy ismerjük a testek gravitációs állandóit, de érdekes módon egy három testes problémánál rengeteg matematikai egyenlet bevezetésével lehet csak megoldani a feladatot. Na már most az evolúció eseményei ehhez képest egy sok-sok-sok testes probléma. Ráadásul, ha figyelembe vesszük azt, hogy milyen kölcsönhatásokról vannak szó, és hogy hány ilyen kölcsönhatást kell vizsgálni, amelynek megválasztása szubjektív, és ha ezeket mind évmilliárdokra vissza akarjuk vezetni, akkor igenis gigászi feladatra vállalkoztunk. Itt a három testes példára azért hivatkoztam, mert ezzel azt akartam bemutatni, hogy akár néhány paraméternek az alkalmazásával egy kísérletben bonyolult végeredményhez vezethet. 

Egy példával lehet bemutatni, hogy az empirikus tudomány hogyan cáfolja meg az evolúciós elméletet: A példa a férfiak Y kromoszómájának a mutációs rátájával függ össze. Maryellen Ruvulo evolúciós kutató azt állítja, hogy a modern emberek egy közös őstől leszármaztak 55000-455000 évvel ezelőtt. Állításait a molekuláris óra rátájára alapozta, amit a föld uniformitárius korához igazította (előfeltevés). Dorit et. al viszont az Y kromoszómának egy 729 bázispár hosszú szakaszát vizsgálta meg. Ez a szakasz azért érdekes, mert ha itt történik mutáció (bázis szubsztitúció, azaz egy bázis (A, C, T, G) a négy közül egy másikra megváltozik), annak nem lesz hatása, vagyis neutrális lesz a mutáció. Nem talált semmi variációt azokban az emberekben, akiknek a DNS-ét megvizsgálta.

Michael Hammer, az Arizona University kutatója izraeli kollegáival együtt az Y kromoszóma 18 szakaszát vizsgálta 1371 embernél, Európa, Afrika és a Közel-Kelet egyes részeiről, és a bázispár helyettesítések száma azt mutatta, hogy a közös szétválásuk nem lehetett több 4500 évnél. Azt is jól kimutatta, hogy az arabok és a héberek 4000 éve rokonok egymással.
Az evolucionisták azt mondják, hogy az evolúciót azzal lehet igazolni, hogy egy modellel dolgozunk; az egyes evolúciós lépéseknél felteszünk egy hipotézist, és megvizsgáljuk azt, hogy a mai világban milyen jelek azok, amelyek ezt a hipotézist igazolni látszanak. A fent említettek miatt, mivel olyan eseményekről van szó, amelyek a távoli múltban történtek, nagyon könnyű egy hipotézist megváltoztatni annak alapján, amit új adatként hoznak, így történt az evolúción belül a nagy paradigmaváltás, amely az evolúció táborát kettéválasztotta. Ezt Gould vezette be a 70-es években, és eszerint az evolúció nagy ugrásokban történt, mind a fajok keletkezése, mind a genetikai anyag változása szempontjából. Az evolúció tulajdonképpen egy olyan paradigma keretein belül dolgozik, amely elég sokat ’evolválódik’. Eddig számtalanszor változtatták meg a törzsfákat. Rengeteg alkalommal történik az, hogy egy olyan törzsfa, amelyet morfológiai bélyegek alapján hoztak létre, élesen ellenkezik egy olyannal, amelyet egy adott nukleinsav szekvencia alapján hozták létre. A kutatók gyakran ellentmondanak egymásnak, kihagynak, vagy felújítanak csoportokat. Ilyen például a zárvatermők törzsfája, amelyet mind mitokondriális, riboszomális, és morfológiai tényezőket figyelembe véve hoztak létre. Még kaotikusabb a gombák rendszertana, amely szinte évente változik. 

Ami még érdekesebb, az az, amikor az evolucionisták egyszerűbb szerkezeteket akarnak levezetni sokkal bonyolultabb szervezetekből vagy formákból. Ez azt mutatja, hogy ahogy egyre jobban megismerjük az élővilágot, és ahogy egyre jobban próbálják az evolucionisták a saját területüket művelni, és az adatokat összhangba hozni, egyre nagyobb kudarcokat vallanak. Ilyen például az, amikor a lágyszárú növényeket a fás szárú növényekből akarják levezetni, mert előtte a fás szárúak a lágyszárúakból való levezetése nem ment. Más példa az, amikor a majmokat az emberi fajból akarják levezetni, holott mindeddig mindenki úgy tekintett a Homo sapiens-re, az emberi fajra, mint az evolúció végállomása. Ezen kívül a molekuláris genetikusok feltételezik, hogy a bonyolultabb intron-exon mRNS szerkezet eredetileg az ősibb prokariótáknál jelent meg először, és ez eltűnő félben van az eukariótáknál (az intronok és az exonok az RNS részei, amelyek a DNS-ről másolódnak, amikor fehérje készül, és itt arról van szó, hogy az intronok a megszerkesztett mRNS-t alkotják, és az exonok viszont nem). A nyilvánvaló kérdés itt adja magát: De akkor hogyan alakult ki ez a bonyolult ős a kezdetben? Milyen köztes alakok vezettek ide? A válasz eddig néma csönd. Ezek mindegyike magyarázható azonban a tudományos teremtés szemlélettel: kezdetben volt az információ, és ez az idő múlásával egyre több hibát halmoz fel, és a rend a rendetlenség felé, a bonyolultabb az egyszerűbb felé, a jól felépített a leépülés felé vezet…

Az evolúciós elmélet így igazán egy olyan paradigma rendszer, amit sem  igazolni, sem cáfolni nem lehet empirikusan, mivel az adatokat mindig úgy lehet újraértelmezni, vagy újraértékelni, vagy még újabb hiányzó láncszemeket feltételezni, hogy alátámasszák azt, amit az evolucionisták elgondoltak, mindennek illeszkednie kell az evolúciós keretbe, és nem mondhat ellent. Eleve feltételezzük, hogy evolúció van, igaz, és tény, mert nem képzelhető el más.

Egy dolgot azonban mégis jó lenne itt tisztázni. Lehet, hogy az embernek az jut az eszébe, ha azt a szót hallja, hogy „teremtés tudomány”, hogy a világ keletkezését csodaszerű eseményekkel akarják az ilyen tudósok megmagyarázni, vagy hogy a csodákat valahogyan belevonják a tudományos érveléseikbe. Arra gondolhatnának, hogy türelmetlenek lehetnének, akik nem fogadnak el semmi mást, csak olyasvalamit, ami nem vonja kétségbe a világ bibliai keletkezésének a leírását. A teremtéstudománynál arról van szó, hogy a teremtés természetfölötti eseményeit vizsgálaton kívül hagyjuk, de a teremtett valóságot viszont minden bizonnyal vizsgáljuk. Itt segít nekünk az a XVII. századi szemlélet, hogy mivel egy természetfölötti intelligencia megtervezte a világot, akkor abban rend van, és hogy a fizikai folyamatok rendben történnek. Itt a teremtés és az evolúció modellje között az a különbség van, hogy az egyik azt tételezi fel, hogy a világmindenség természetes módon állt elő, amíg a másik természetfölötti módon. 

Itt kellene néhány dolgot tisztázni arról, hogy mit is állít a Biblia a világ keletkezéséről és szerkezetéről. Azt állítják sokan, és sokan el is hiszik részletesebb vizsgálat nélkül, hogy a Biblia olyan dolgokat állít, mint hogy a Föld lapos, és hogy az égboltozat egy valódi boltozat, ami az ég fölött van, és amire ki vannak pányvázva a csillagok. Az igazság az, hogy a középkorban keletkeztek ilyen – hamis – nézetek, amelyeknek nincsenek biblikus gyökerei. Kettőt itt most tárgyalnánk. A Gen. 1, 6-8 így hangzik: „Azután ezt mondta Isten: Legyen boltozat a vizek között, hogy elválassza egymástól a vizeket. Megalkotta tehát Isten a boltozatot, és elválasztotta a boltozat alatt levő vizeket a boltozat felett levő vizektől. És úgy történt. Azután elnevezte Isten a boltozatot égnek. Így lett este, és lett reggel: második nap.” A legeslegkorábbi Bibliafordítás héber nyelven a Septuaginta. Ebben a szó, ami a boltozatot jelzi egy „tágas teret” jelent. Amikor ezt a Vulgata fordításba fordították görögre, akkor történt az, hogy ezt boltozatnak fordították, és ez a változat terjedt el széles körben.

A másik állítás az, hogy a föld lapos. Nem utal erre semmiféle bibliai igevers. A középkorban két ember terjeszthetett ilyen tant, nevezetesen Africanus Lactantius, illetve Cosmas Indicopleustus, de az akkori egyházatyák nem vették komolyan az ő nézeteiket. Ennek a képtelenségnek terjedéséért az arisztotelészi és platóni világszemlélet felelős. A görög matematikusok (Eratosztenész) már rájöttek arra, hogy a föld gömb formájú, és ezek az adatok már rendelkezésre állhattak az Ószövetségiek számára. A föld lapos volta tulajdonképpen azon a félreértésen alapulhatott, hogy a héber teremtésértelmezés azt mondta, hogy az a földdarab, amely a két vizek szétválásakor történt (a szárazföld megjelenése) korong alakú volt, és emiatt laposnak érthették a középkorban.

Az Ézsaiás 40,22 pedig így szól: „Az, aki ott trónol a föld pereme fölött” ami a föld kerek alakjára, szférára utal. A Biblia egyes helyein olyan dolgokról számolnak be, amelyek a világban megfigyelhető természeti folyamatok: A világűr lassan leromlik, ahogy az entrópia egyre növekszik. Erről a Zsolt. 102, 26-27 a következőkről beszél: „Te vetettél hajdan alapot a földnek, az ég a te kezed alkotása. Azok elpusztulnak, de te megmaradsz. Mind megavulnak, mint a ruha, váltod őket, mint az öltözetet.” A meteorológusok mind ismerik a föld légkörözési rendszereit, ahogy a légáramlatok északról délre mennek, majd megfordulnak. Erről a Biblia a következőt mondja a Préd. 1,16-ban: „A szél fúj délre, majd északnak fordul, körbefordul a szél járása, és visszatér oda, ahonnan elindult.” A 19. századig azt hitték, hogy az óceánok feneke teljesen lapos, és nem tudtak a hatalmas óceáni hátságokról, pedig olvashatunk róluk Jónás könyvében, ami így szól: Jón. 2,7: „Lesüllyedtem a hegyek alapjáig, örökre bezárult mögöttem a föld, de te kiemelted életemet a sírból, ó Uram, Istenem!”

Azt kell tudni, hogy látható a tudományos teremtéstanon belül egy olyan fő irányzat, ami arra törekszik, hogy az adatokat értelmezze valamilyen úton-módon, azaz a tudományos módszert helyesen követve az adatokból indul, és próbál valami magyarázatot találni rá: interpretálja az adatokat, és egy elméletet is épít rá. Természetesen sokszor előzetes feltevéssel is élnek, de azt sem lehet mondani, hogy az evolucionista tudósok teljesen előítéletektől mentesek. Minthogy az evolucionista biológus Dobzhansky maga is viccesen elmondta: „nem láttam volna, ha előbb nem hittem volna el!” Mennyire igaz ez a megállapítás: csak azt mutatja, hogy mi emberek mégis mennyire emberiek vagyunk. Az evolucionisták „hite” abban áll, hogy öreg a Föld, és hogy a fajok szüntelenül változnak, stb… Ezt az bizonyítja, hogy amikor benyújtanak egy adott kőzetet kormeghatározásra, előbb beadnak egy olyan kérőlapot az elemzőknek, ami megmondja, hogy szerintük mi a várt kora az adott kőzetnek. Gyakran előfordul, hogy ha a mérési eredmény nem egyezik meg a feltételezett több millió éves korral, elvetik az adatot. Ugyan itt nem lehet szó másról, mint hit, vagy előfeltevés! Az evolucionisták pedig követelik maguknak, hogy a föld nagyon idős; az élet elvileg 3,8 milliárd éve keletkezett. Egyszerűen azért van szükség ilyen sok időre, mert csakis ennyi idővel lehet magyarázni a fajok lassú evolúciós változásait: a földrajzi vagy szaporodási izolációt, vagy bizonyos klímabeli vagy geológiai változásokat, amelyek hosszú idők alatt mennek végbe. 

A szubjektív tudós az adatokat tehát különböző módokon tudja értelmezni, mivel mindig is rendelkezik előítéletekkel. Egy evolucionista egy rendszertani kategóriát például olyan módon szerkeszthet meg, hogy az tükrözze annak a csoportnak a leszármazását: Pl. a madaraknál a lapos szegycsontú madarakat (Paleognathae) úgy tekintik, mint a madarak egy ősibb formáját, mivel náluk a repülő izomzat nem volt olyan fejlett; ezek a madarak nem repülnek (ilyen madár az emu, a strucc, a nandu, vagy a tinamu). A későbbi fajok viszont olyan csoportokba tartoznak, amelyek egyre jobban tudtak repülni. Gyakran az ilyen osztályozásnál az elnevezés utal az eredetre. A kreacionista viszont a madarakat külön osztályokba teheti aszerint, hogy milyen a felépítésük, hogyan lettek megtervezve, hogy az adott élőhelynek megfelelő életmódot legyenek képesek folytatni. Fel lehetne osztani a madarakat aszerint, hogy milyen a tollazatuk: színes, vagy nem színes, amely esetben jól tudnának rejtőzködni; milyen a csőrük alakja, ez milyen funkciót tud ellátni; milyen a szárnyuk alakja, ez milyenfajta repülésre teszi a madarat képessé?

Csak egy példa arra, hogy a kreacionisták igyekeznek az  elméletet az adatokhoz igazítani és nem fordítva: 1990-ben létrejött egy új tudományág, a „baraminológia”, vagyis a teremtett típusoknak a vizsgálata. Egy teremtett típus azt az élőlény csoportot jelöli meg, ami nagyobb lehet egy nemzetségnél, vagy egy családnál is. A baraminológia azt teszi, hogy megvizsgálja az élőlények genetikai szekvenciáit, és az alapján bizonyos statisztikai elemzéssel meghúz egy vonalat egy csoport körül, ami világosan megmutatja, hogy ez a csoport egy zárt rendszert alkot. A teremtett típusokba így sok állatfaj tartozik (tehát nem igaz az a szemlélet sem, hogy a Teremtő kezdetben az összes fajt kész állapotban teremtette, ami fix, és nem változik. Inkább igaz az a szemlélet, hogy kezdetben Isten az egyes típusok genomját, egy információs egységet hozott létre, és az marad fenn az idők folyamán, ugyan káros mutációkat felhalmozva – erről lehet olvasni a „Min változtatnak valójában a mutációk?” című cikkemben.) 

Kérdés, hogy akkor miért van olyannyira beivódva a közgondolkodásba az evolucionizmus? Miért van az, hogy az emberek úgy gondolkoznak, amint azt az alábbi cikk mutatja?

„Az evolúciós elmélet azt magyarázza meg, hogy hogyan változott meg a földön az élet. A tudományban az „elmélet” nem azt jelenti, mint „találgatás”, vagy „megérzés”, mint a hétköznapi értelemben. A tudományos elmélet természeti jelenségek magyarázata, amit logikusan fel lehet építeni megvizsgálható tényekből és hipotézisekből. A biológiai evolúció a legjobb magyarázat a mai világban lévő sok-sok megfigyelésre. A tudósok gyakran a „tény” szót használják arra, hogy egy megfigyelést leírjanak. De a tudósok úgy is használhatják a „tény” szót, hogy olyasvalamit megjelöljenek, amit olyan sokszor megvizsgálták vagy megfigyelték, úgy hogy már nincsen kötelező ok arra nézve, hogy több magyarázatot keressünk. Az evolúció megtörtént volta ebben az esetben tény.” Ezt az állítást az olvasó is meg tudja cáfolni, ha emlékszik még a cikk elején leírtakra: az evolúciót sosem figyelték meg, mivel a régmúltban egyszer lezajlott, megismételhetetlen eseményekről van szó. Tulajdonképpen azért épül ki az emberekben ilyen nézet, mivel minél fiatalabb korban próbálják az evolúciót tanítani az iskolákban, és a média is fontos szerepet játszik ebben, gondoljunk csak a média riportokra a legújabb hiányzó láncszemekről, vagy a három Jurassic Park filmre. Ez a gondolat nagyon mélyen benne van az emberekben; még én is, annak ellenére, hogy egy éve vagyok kreacionista, rajta kapom magamat néha-néha, hogy valamit hosszú korokkal vagy változással próbálok megérteni. Egyszer voltam falun evangelizáción, meglehetősen egyszerű emberek között, és beszélgetni kezdtünk velük. A beszélgetés során előfordult egyszer, hogy meg akarták cáfolni a mi érveinket, és arra kértek, bizonyítsuk be, hogy tényleg igaz a Biblia, és tényleg van Isten, mert ők nem hiszik. Ők is rákérdeztek arra, hogy „és mi van a majmokkal, és azzal, hogy az első embert a föld porából teremtette Isten?”

Az egyetemen pedig ez a status quo. A biológus vagy más kutató féltheti az állását, ha nem fogadja el az evolúciós elméletet. Sok-sok tudós azért is fogadja el az evolúció elméletet, és ahhoz igazítja eredményeit, mivel bizonyára azt gondolja, hogy ha a saját területén nincs is jól megalapozva az evolúciós elmélet, azért mások megbízható eredményekre is juthattak. Gyakran történik például a biológiaoktatásban, hogy minden egyes kurzuson annak a tárgynak az evolúciós aspektusát tárgyalják. 

Mind ennek ellenére szeretném azt az elképzelést felépíteni a kedves olvasóban, hogy számos tudós akad, aki nem fogadja el az evolúciós elméletet. A Teremtés Kutató Intézet kutatói például szinte mind PhD-vel rendelkeznek; vannak köztük olyan kutatók, akik nem keresztyének, de mégis vagy elvetik az evolúciót, vagy úgy gondolják, hogy a világ eredete egy intelligens teremtői elmének köszönhető, és végül vannak evolucionisták, akik tábort váltottak; ilyen például Arthur-Ernest Wilder Smith, aki három diplomával is rendelkezik. Teremtés kutatói központok olyan fejlett országokban is vannak, mint Japán, Korea, Kína, Anglia, az Egyesült Államok, Ausztrália, Franciaország, Spanyolország, Németország és Olaszország. Oroszországban is működik. 

Egyszer érdeklődtem egy paleontológus tanáromnál, akivel különösen jóban vagyok, hogy ő hogyan gondolkodik erről. Az volt a meglepő válasza, hogy sok olyan tudósról tud, akit érdekel az evolúció-teremtés téma, és akik nem fogadják el az evolúciót. A tanár ismerősöm akart is tartani egy teremtés-evolúció beszélgetés sorozatot, és meg kérdezték tőle, hogy hogyan lehetséges ezt a két dolgot összeegyeztetni, mivel nem fogadták el az evolúciót. A tanárom véleménye szerint a közfelfogás ellenére a biológus lehet jó tudós, annak ellenére, hogy elveti az evolúció tant, és inkább egy tervező intelligenciában, vagy tudományos teremtéstanban hisz.

